કૉંગ્રેસનું સંગઠન ભાજપ કરતા નબળંુ હોવાની આલોચના થઈ રહી છે તે મામલે સોલંકી કહે છે કે ગ્રાસ રૃટ લેવલથી સંગઠન મજબૂત બને તે માટે કૉંગ્રેસે અગાઉથી કામ શરૃ કરી દીધુ હતું. બૂથ મૅનેજમેન્ટ સુધી કૉંગ્રેસનો પાયો મજબૂત છે. બૂથનાં કાર્યકરોમાં જયારે ફોર્મ ભરાવાયા ત્યારે જ આ બાબતનું ધ્યાન રાખવામાં આવ્યું છે. આ સંગઠનના જોરે જ જિલ્લા અને તાલુકા પંચાયતની ચૂંટણીમાં કૉંગ્રેસને મોટી સફળતા મળી છે. આ ચૂંટણીમાં ટિકિટ આપવાના મુદ્દે પણ એ જ વાત કરવા માગું છું કે જિલ્લા પંંચાયતની ચૂંટણીઓમાં પાયાના કાર્યકરોને ટિકિટ આપવામાં આવી હતી તો તેનું પરિણામ મળ્યુ હતુ. આ વખતે વિધાનસભામાં પણ પાયાનાં કાર્યકરોને જ ટિકિટ અપાશે એટલે ટિકિટને લઈને કોઈ કચવાટ ઉભો થવાનો નથી. શું તમને આંતરિક જૂથબંધી આ વખતે જોવા મળે છે ? એવો સામો સવાલ કરી ભરતસિંહે મોટા નેતાઓ વચ્ચે સીએમપદને લઈને કોઈ ખેંચતાણ નથી તેવો સંકેત આપતા એમ કહ્યું કે સીએમ કોણ થશે તે ચૂંટાયેલા ધારાસભ્યો અને હાઈકમાન્ડ નક્કી કરશે. આ મામલે કોઈ વિવાદ છે જ નહીં એટલું જ નહીં હું તો આ વિધાનસભાની ચૂંટણી પણ લડવાનો નથી. હું આ ચૂંટણીમાં કૉંગ્રેસ પક્ષના ૧૮ર ઉમેદવારોનો પ્રચાર કરીશ અને તેમને જીતાડવા પૂરી તાકાત લગાવીશ.